Broj: 711-I-2199-P-150/21-04-8

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Elizabete Kobeščak, članice Uprave trgovačkog društva Veletržnica Opuzen d.o.o.,** pokrenutom Odlukom Povjerenstva broj: 711-I-1489-P-150/21-02-8 od 2. rujna 2021.g., na 150. sjednici, održanoj 3. prosinca 2021.g., donosi sljedeću

**ODLUKU**

**I. Propustom da po pisanom nalogu Povjerenstva, u danom roku koji je protekao 9. lipnja 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom ponovnog imenovanja na istu dužnost, dužnosnica Elizabeta Kobeščak, članica Uprave trgovačkog društva Veletržnica Opuzen d.o.o., počinila je povredu članka 10., u vezi s člankom 8. i 9. ZSSI-a.**

**II. Za povredu ZSSI-a iz točke I. izreke ove Odluke dužnosnici Elizabeti Kobeščak izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 140. sjednici, održanoj 2. rujna 2021.g. pokrenulo postupak za odlučivanje o sukobu interesa protiv dužnosnice Elizabete Kobeščak, članice Uprave trgovačkog društva Veletržnica Opuzen d.o.o., zbog mogućeg kršenja članka 8. i 9. ZSSI-a, koja proizlazi iz propusta da po pisanom pozivu Povjerenstva, u danom roku koji je protekao 9. lipnja 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom ponovnog imenovanja na navedenu dužnost.

Na odluku o pokretanju postupka dužnosnca je dostavila pisano očitovanje u kojem se u bitnome navodi da ju je Skupština trgovačkog društva Veletržnica Opuzen d.o.o. dana 2. veljače 2021.g. imenovala članicom Uprave – direktoricom toga trgovačkog društva. Tom prilikom, kao ni kasnije, nije bila upozorena od strane Pravne službe na dužnosnički status i na obvezu podnošenja imovinske kartice. Za navedenu obvezu saznala je tek 17. svibnja 2021.g. kada je zaprimila Zaključak Povjerenstva. U to vrijeme dužnosnica je bila u samoizolaciji zbog bolesti članova obitelji te je o istom obavijestila službenike u Uredu Povjerenstva. Nakon izlaska iz samoizolacije dužnosnica navodi da je bila koncentrirana na sudski postupak koji se vodio pred Trgovačkim sudom u Dubrovniku s obzirom da je bilo zakazano završno ročište u postupku u kojem je trgovačko društvo Veletržnica Opuzen d.o.o. kazneno prijavilo bivšeg direktora toga trgovačkog društva za financijske malverzacije. Dužnosnica naglašava važnost ishoda navedenog postupka kako bi se omogućila naplata navedenog trgovačkog društva iz računa i imovine bivšeg direktora koji su blokirani odlukom Državnog odvjetništva u Dubrovniku. S obzirom da je bila koncentrirana na navedeni sudski postupak, dužnosnica je propustila rok za podnošenje izvješća o imovinskom stanju. Dužnosnica nadalje ističe da je imovinsku karticu dostavila 26. kolovoza 2021.g. te pojašnjava da joj ni u jednom trenutku nije bila namjera kršiti Zakon niti nešto skrivati, nego je do kašnjenja došlo isključivo zbog tehničkih i zdravstvenih razloga.

Dužnosnica završno navodi kako smatra da nije svrsishodno izricanje sankcije s obzirom da je podnijela imovinsku karticu te moli da se postupak obustavi, a u slučaju da ne dođe do obustave te joj se izrekne sankcije, ukazuje da joj plaća nije bila isplaćena od studenog 2019.g. te moli da joj se odgodi plaćanje izrečene sankcije dok joj se ne isplate zaostale plaće.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu navedenoga Zakona. Uvidom u Registar dužnosnika koji ustrojava i vodi Povjerenstvo, utvrđeno je da Elizabeta Kobeščak obnaša dužnost članice Uprave trgovačkog društva Veletržnica Opuzen d.o.o., počevši od 2. veljače 2021.g., a istu dužnost obnašala je i u prethodnom mandatu te je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Stavkom 3. istog članka propisano je da dužnsonici koji su na izborima ponovno izabarani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u podatke sudskog registra Trgovačkog suda u Dubrovniku utvrđeno je da je pod matičnim brojem subjekta: 090007663, OIB: 47970853981 upisano trgovačko društvo Veletržnica Opuzen d.o.o. Kao osnivači/članovi društva upisani su Republika Hrvatska i Grad Opuzen. Kao osoba ovlaštena za zastupanje upisana je Elizabeta Kobeščak, članica Uprave, imenovana Odlukom skupštine društva od 2. veljače 2021.g.

 Uvidom u Registar imovinskih kartica, utvrđeno je da dužnosnica Elizabeta Kobeščak nije podnijela izvješće o imovinskom stanju povodom ponovnog imenovanja na dužnost članice Uprave trgovačkog društva Veletržnica Opuzen d.o.o. u roku od 30 dana od dana imenovanja.

 Povjerenstvo je stoga Zaključkom broj: 711-I-874-IK-103/21-01-20 od 17. svibnja 2021.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom ponovnog imenovanja na dužnost članice Uprave trgovačkog društva Veletržnica Opuzen d.o.o. Točkom II. izreke navedenoga Zaključka dužnosnica je upozorena da će Povjerenstvo, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, protiv dužnosnice pokrenuti postupak zbog kršenja odredbi iz članka 10. u vezi s člancima 8. i 9. ZSSI-a.

Uvidom u povratnicu utvrđeno je da je dužnosnica navedeni Zaključak zaprimila 25. svibnja 2021.g. te je rok od 15 dana za ispunjenje obveze protekao 9. lipnja 2021.g.

Ponovnim uvidom u Registar imovinskih kartica utvrđeno je da dužnosnica niti u daljnjem roku od 15 dana od dana dostave Zaključka kojim je pozvana na podnošenja izvješća o imovinskom stanju povodom ponovnog imenovanja na istu dužnost, nije ispunila navedenu obvezu, već je izvješće o imovinskom stanju podnijela tek 26. kolovoza 2021.g., odnosno više od 2 mjeseca nakon proteka roka od 15 dana od dana primitka pisanog poziva Povjerenstva na ispunjenje ove obveze.

S obzirom da dužnosnica nije podnijela pravilno i potpuno ispunjeni obrazac izvješća o imovinskom stanju povodom ponovnog imenovanja na dužnost članice Uprave trgovačkog društva Veletržnica Opuzen d.o.o. u roku od 30 dana od dana imenovanja na navedenu dužnost, kao ni u daljnjem roku od 15 dana od dana dostave Zaključka kojim je pozvana na ispunjenje navedene obveze, a koji rok je istekao 9. lipnja 2021.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog mogućeg kršenja odredbi članka 8. i 9. ZSSI-a na koju se dužnosnica očitovala kako je ranije navedeno.

S obzirom da dužnosnica ne osporava počinjenje povrede, odnosno ne osporava da je došlo do propusta podnošenja izvješća o imovinskom stanju u Zakonom propisanim rokovima, Povjerenstvo je u predmetnom postupku utvrdilo da je dužnosnica Elizabeta Kobeščak propustila po pisanom pozivu Povjerenstva, u danom roku koji je protekao 9. lipnja 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom ponovnog imenovanja na dužnost članice Uprave trgovačkog društva Veletržnica Opuzen d.o.o., čime je počinila povredu članka 10. ZSSI-a, u vezi s člankom 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije uzelo u obzir činjenicu da je dužnosnica dana 26. kolovoza 2021.g., odnosno prije donošenja odluke o pokretanju postupka podnijela Povjerenstvu izvješće o imovinskom stanju te je Povjerenstvo ocijenilo primjerenim da se za utvrđenu povredu ZSSI-a dužnosnici izrekne sankcija obustave isplate dijela neto mjesečne plaće u najnižem Zakonom propisanom iznosu od 2.000,00 kuna, koja će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Elizabeta Kobeščak, elektronička dostava
2. Objava na internetskoj stranici Povjerenstva
3. Pismohrana